ad nkemmel leftil n wayen yeqqimen deg ǧefna akken nexdem abrid amezwaru, imir ad asnernu ayen yeqqimen deg uɣerbal ad t-nbux s waman, ad t-neskew s uwren imir ad t-nqeccer s uɣerbal n uqeccar, imir kan ad t-id-nerfed s uɣerbal n unerfud dayen yewweḍ s seksu. Akka alamma i d-nesmed xilla lqider nebɣa ad neftel. Imir ad t-nemḥeṣ meḥsub ad t-neftel s ciṭuḥ n zzit, ad t-nesεeddi deg tɣarbalt tareqqat ; wagi ma d win ara nečč i lḥaḍer, ma d win ara nečč i ccetwa ad t-nemḥeṣ s lfarina. Imir ad t-nettεemmir γer tseksut ad tt-neqfel ad d-ifuṛm, mi d-ifuṛ dayen semmeḍ win ara nečč d ajdid ad t-nεemmer γer tbellarin ad t-nerr γer ukunjilatur, ma d win n ccetwa ad t-nefser ɣef lbac n tcekkarin tibecbacin neɣ ɣef ubeḥnuq akken ad iqqar, mi yeqqur ad t-nεemmer γer tcekkart n uwren zeddigen, ad tt-nessers deg umkan anda ur tt-ttawḍen ara waman. Ula d taberkukest akked berkukes akka i ten-fetleɣ d acu kan d taberkukest i yettimɣuren ɣef berkukes, yerna xilla iberdan isen-seččayeɣ awren, fettleɣ-ten alaḥsab n tuzert i bɣiɣ. Nesεedday-iten abrid amezwaru deg uɣerbal n tbarkukest neqqar-as aɣerbal n nnaεma axaṭer tiṭiṭucin-is d timeqqranin, aɣerbal wis sin d win n unerfud n seksu akken ad as-nekkes lfetla. Imir ad ten-nnemḥeṣ s ciṭuḥ n lfarina akken ad tilwiɣ, imir ad as-nexdem ciṭuḥ n zzit, ad ten-nesεeddi deg uɣerbal n uqeccar n seksu. Imir ad ten-nesfuṛ. Akka i nfettel s tlawin n zik, kunemti s teḥdayin-a n tura ur tfetlemt ara, tettaɣemt-d win n tpakit, ur teẓrimt anwa i t-ifetlen wala amek yettwaftel, tsettemt kan lmuhim d seksu. Ɛad taberkukest n lbiε mi ara d-tfuṛ tettaweḍ annect n labil. Akka diɣ tura ibeddel zman, teɣramt, txedmemt maεna ilaq diɣ ad tefkemt lweqt i leqdic n wexxam.